અત્યારે આમ પણ ફૂલોની સીઝન છે. આટલી ગરમી હોવા છતાં ઉનાળામાં ફૂલો વધુ ખીલે છે. ફૂલોને જોતાં જ તાજગી મળે છે. પછી એ સુગંધિત ગુલાબ હોય કે ફક્ત શો માટે રખાતાં જરબેરા ફૂલો. ઘરમાં કોઈ પણ જગ્યાએ ફૂલો સજાવી શકાય. ઘરમાં ફૂલો લાવવા માટે કોઈ ખાસ કારણની જરૂર નથી. ઉનાળામાં તો રોજ જ ફૂલોથી ઘર મહેકાવી શકાય. એક કાચના ટ્રાન્સપરન્ટ વાઝમાં રજનીગંધાની લાંબી દાંડીઓ રાખો અથવા સફેદ ગુલાબ ગોઠવો. આ ફૂલો ખરેખર ખૂબ શકુન આપશે અને ઘરને મળતો આકર્ષક લુક નફામાં. વાઝની જગ્યાએ તમે કાચનું કે માટીનું બેઠું વાસણ પણ વાપરી શકો છો જેમાં પાણી ભરીને ફૂલો તરતાં મૂકી શકાય. સફેદ કલરનાં બધા જ પ્રકારનાં ફૂલો આ સીઝનમાં સજાવવા માટે બેસ્ટ છે.